A le wena jaaka Asafe, o ile wa lemoga se se bonalang e le go atlega ga batho ba ba boikepo bao ba ipelafatsang ka bosula jwa bone? Asafe o ile a itshokela jang maikutlo a gagwe a a sa siamang? O tswelela jaana: “Ke ne ka nna ka akanya gore ke tle ke itse seno; e ne e le matshwenyego mo matlhong a me, go fitlha ke tla mo lefelong le legolo le le boitshepo la Modimo. Ke ne ke batla go lemoga isagwe ya bone.” (Pesalema 73:16, 17) Asafe o ne a tsaya dikgato tse di siameng ka go leba mo go Jehofa ka thapelo. Fa re dirisa mafoko a moragonyana a ileng a dirisiwa ke moaposetoloi Paulo, Asafe o ne a gatelela “motho wa nama” ka go tsosa “motho wa semoya” mo teng ga gagwe. Ka pono e ntšha ya semoya, o ne a tlhaloganya gore Jehofa o ila bosula le gore ka nako e e tshwanetseng batho ba ba boikepo ba tla otlhaiwa.—1 Bakorintha 2:14, 15.